Rassie en Gatland verander byna niksWanneer dinge voor die wind gaan met ŉ rugbyspan, word daar maar min kopgekrap wanneer span gekies word. Dit was die geval met die Springbok-afrigter, Rassie Erasmus, én sy Walliese eweknie, Warren Gatland, toe hulle Donderdag hul spanne bekend gemaak het vir Saterdag se kragmeting in die Principality-stadion in Cardiff (afskop 19:20). Erasmus het die eerste keer in 14 toetswedstryde, sedert hy by Allister Coetzee oorgeneem het, dieselfde span behou as die een wat Skotland verlede Saterdag met 26-20 op Murrayfield geklop het. Erasmus het net een verandering by die plaasvervangers aangebring. Die slot Eben Etzebeth, wat die afgelope twee toetswedstryde weens ŉ enkelbesering misgeloop het, is in Lood de Jager se plek op die bank gekies. Etzebeth was in 71 van sy 74 toetswedstryde in die opdrafspan en was nog slegs drie keer, in 2013, 2014 en 2015, een van die plaasvervangers. Hy sal beslis in die tweede helfte, wanneer RG Snyman se asem begin kort raak, opgestuur word om die kole te gooi. Gatland was genoodsaak om slegs een verandering aan die span te maak wat die Wallabies sowat twee weke gelede met 9-6 geklop het. Die beseerde heelagter, Leigh Halfpenny (harsingskudding), word deur Liam Williams vervang. Gatland rig die Walliese span sedert 2007 af en weet presies watter spelers die nodige vaardighede vir toetsrugby het. Hy het Donderdag gesê daar is diep gedink, maar dit kon darem eintlik nie te moeilik gewees het nie. Wallis, wat in agt agtereenvolgende toetswedstryde onoorwonne is, het reeds sy merk met die oog op die Wêreldbeker-toernooi gemaak terwyl die Springbokke nog moet skaaf, maar dis duidelik dat albei afrigters op hul kerngroepe vir aanstaande jaar se toernooi in Japan besluit het. Hoe verskil die spanne van dié wat aan die einde van verlede jaar, óók in Cardiff, kragte gemeet het en wat deur Wallis met 24-22 gewen is? (Kom ons vergeet van Junie se toetswedstryd in Washington, want dit was niks anders nie as twee raap-en-skraap-groepe wat die twee rugbylande se beursies moes laat bult het.) Baie. Net twee Walliesers, die gewese Nieu-Seelandse senter Hadleigh Parkes (dit was sy debuuttoets vir Wallis) en die ervare slot en Walliese kaptein Alun-Wyn Jones van daardie opdrafspan speel weer teen die Bokke. Jesse Kriel, Handré Pollard, Steven Kitshoff, Malcolm Marx, Siya Kolisi en Pieter-Steph du Toit was in die Bokke se beginspan. Maar daar het sedertdien baie water in die see geloop en onder Erasmus is daar nou bestendigheid, al is die Bokke se wenrekord nog nie na wense nie. Spanne ‒ Wallis 15 Liam Williams, 14 George North, 13 Jonathan Davies, 12 Hadleigh Parkes, 11 Josh Adams, 10 Gareth Anscombe, 9 Gareth Davies, 8 Ross Moriarty, 7 Justin Tipuric, 6 Dan Lydiate, 5 Alun Wyn Jones (kaptein), 4 Adam Beard, 3 Tomas Francis, 2 Ken Owens, 1 Nicky Smith. Bank: 16 Elliot Dee, 17 Rob Evans, 18 Dillon Lewis, 19 Cory Hill, 20 Ellis Jenkins, 21 Tomos Williams, 22 Dan Biggar, 23 Owen Watkin. Suid-Afrika 15 Willie le Roux, 14 Sbu Nkosi, 13 Jesse Kriel, 12 Damian de Allende, 11 Aphiwe Dyantyi, 10 Handré Pollard, 9 Embrose Papier, 8 Duane Vermeulen, 7 Pieter-Steph du Toit, 6 Siya Kolisi (kaptein), 5 Franco Mostert, 4 RG Snyman, 3 Frans Malherbe, 2 Malcolm Marx, 1 Steven Kitshoff. Bank: 16 Bongi Mbonambi, 17 Thomas du Toit, 18 Vincent Koch, 19 Eben Etzebeth, 20 Francois Louw, 21 Ivan van Zyl, 22 Elton Jantjies, 23 Cheslin Kolbe.